Document ID: 32003D0810

Απόφαση της Επιτροπής
της 17ης Νοεμβρίου 2003
για τροποποίηση των αποφάσεων 94/984/ΕΚ, 2000/609/ΕΚ και 2001/751/ΕΚ σχετικά με τις εισαγωγές από τρίτες χώρες νωπού κρέατος πουλερικών, κρέατος εκτρεφόμενων στρουθιονίδων, ζώντων στρουθιονίδων και αυγών στρουθιονίδων προς επώαση όσον αφορά την Αυστραλία
[κοινοποιηθείσα υπό τον αριθμό Ε(2003) 4117]
(Κείμενο που παρουσιάζει ενδιαφέρον για τον ΕΟΧ)
(2003/810/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους υγειονομικούς όρους που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως τα άρθρα 23 και 24,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους υγειονομικούς όρους που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(3), όπως τροποποιήθηκε τελευταία από την οδηγία 1999/89/ΕΚ(4), και ιδίως τα άρθρα 11 και 12,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο I του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(5), όπως τροποποιήθηκε τελευταία από την απόφαση 2003/721/ΕΚ της Επιτροπής(6), και ιδίως το άρθρο 10 παράγραφος 3,
Εκτιμώντας τα ακόλουθα:
(1) Η απόφαση 94/984/ΕΚ της Επιτροπής, της 20ής Δεκεμβρίου 1994, για τον καθορισμό των υγειονομικών όρων και των κτηνιατρικών πιστοποιητικών που απαιτούνται για την εισαγωγή νωπού κρέατος πουλερικών από ορισμένες τρίτες χώρες(7), όπως τροποποιήθηκε τελευταία από την απόφαση 2002/477/ΕΚ(8), προβλέπει υγειονομικούς όρους και κτηνιατρικά πιστοποιητικά για τις εισαγωγές νωπού κρέατος πουλερικών. Ορίζονται δύο διαφορετικές υγειονομικές βεβαιώσεις, τα υποδείγματα Α και Β. Η χρήση τους εξαρτάται από την κατάσταση της ψευδοπανώλης των πτηνών στην εν λόγω τρίτη χώρα.
(2) Η απόφαση 2000/609/ΕΚ της Επιτροπής, της 29ης Σεπτεμβρίου 2000, για τον καθορισμό των όρων υγείας των ζώων, δημόσιας υγείας και κτηνιατρικής πιστοποίησης για τις εισαγωγές κρέατος εκτρεφόμενων στρουθιονίδων και για την τροποποίηση της απόφασης 94/85/ΕΚ για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές νωπού κρέατος πουλερικών(9), όπως τροποποιήθηκε τελευταία από την απόφαση 2003/573/ΕΚ(10), καθορίζει όρους για την υγεία των ζώων, τη δημόσια υγεία και τα κτηνιατρικά πιστοποιητικά για τις εισαγωγές νωπού κρέατος εκτρεφόμενων στρουθιονίδων που περιλαμβάνουν δύο διαφορετικές υγειονομικές βεβαιώσεις, τα υποδείγματα Α και Β. Η βεβαίωση που χρησιμοποιείται λαμβάνει υπόψη την κατάσταση της ψευδοπανώλης των πτηνών στην εν λόγω τρίτη χώρα.
(3) Η απόφαση 2001/751/ΕΟΚ της Επιτροπής(11), όπως τροποποιήθηκε τελευταία από την απόφαση 2002/789/ΕΚ(12), καθορίζει τους όρους που αφορούν την υγεία των ζώων και τα κτηνιατρικά πιστοποιητικά για την εισαγωγή ζώντων στρουθιονίδων και αυγών προς επώαση. Το υπόδειγμα υγειονομικού πιστοποιητικού που χρησιμοποιείται λαμβάνει υπόψη την κατάσταση της ψευδοπανώλης των πτηνών στην εν λόγω τρίτη χώρα.
(4) Στην Αυστραλία εκδηλώθηκαν από το 1998 αρκετές εστίες ψευδοπανώλης των πτηνών, ιδιαίτερα στις πολιτείες Victoria και New South Wales.
(5) Από τα μέσα Νοεμβρίου του 2002 δεν κοινοποιήθηκαν άλλες εστίες ψευδοπανώλης των πτηνών στην Αυστραλία και στις 26 Ιουνίου 2003 οι αυστραλιανές κτηνιατρικές αρχές δήλωσαν στο Διεθνές Γραφείο Επιζωοτιών (ΔΓΕ) ότι η Αυστραλία ήταν απαλλαγμένη από την εν λόγω ασθένεια.
(6) Η κατάσταση της ψευδοπανώλης των πτηνών στην Αυστραλία έχει περιπλακεί εξαιτίας του γεγονότος ότι φαίνεται να κυκλοφορεί στην Αυστραλία ενδημικό βραδυγενές (lentogenic) στέλεχος του ιού της ψευδοπανώλης των πτηνών, το οποίο έχει αποδειχθεί ότι μπορεί να μεταλλαχθεί στο ταχυγενές (velogenic) στέλεχος του ιού. Την περίοδο αυτή η Αυστραλία μεταβάλλει τη στρατηγική που ακολουθεί για τον έλεγχο της ψευδοπανώλης των πτηνών, μεταβαίνοντας από το καθεστώς χώρας μη εμβολιασμού, απαλλαγμένης από την ασθένεια, σε καθεστώς χώρας εμβολιασμού.
(7) Σύμφωνα με στοιχεία των αυστραλιανών κτηνιατρικών αρχών, χρησιμοποιούνται κατά της ψευδοπανώλης των πτηνών ζώντα εμβόλια που δεν συμμορφώνονται με την κοινοτική νομοθεσία. Συνεπώς είναι αναγκαίο να τροποποιηθούν οι αποφάσεις 94/984/ΕΚ, 2000/609/ΕΚ και 2001/751/ΕΚ σχετικά με τις εισαγωγές από τρίτες νωπού κρέατος πουλερικών, κρέατος εκτρεφόμενων στρουθιονίδων, ζώντων στρουθιονίδων και αυγών στρουθιονίδων προς επώαση όσον αφορά την Αυστραλία, λαμβάνοντας υπόψη την εξέλιξη της επιδημιολογικής κατάστασης της ψευδοπανώλης των πτηνών και τη χρήση των εν λόγω ζώντων εμβολίων.
(8) Η Επιτροπή ενέκρινε αρκετές αποφάσεις της Επιτροπής σχετικά με αυτές τις εστίες ψευδοπανώλης των πτηνών, ιδιαίτερα την απόφαση 2002/537/ΕΚ, της Επιτροπής, της 2ας Ιουλίου 2002(13), σχετικά με μέτρα προστασίας για την ψευδοπανώλη των πτηνών στην Αυστραλία, όπως τροποποιήθηκε τελευταία από την απόφαση 2002/942/ΕΚ(14), που εφαρμόστηκε από την 6η Ιουλίου 2002 έως την 1η Δεκεμβρίου 2002. Τέλος, την απόφαση 2003/489/ΕΚ, της 25ης Ιουνίου 2003, σχετικά με μέτρα προστασίας για την ψευδοπανώλη των πτηνών στην Αυστραλία(15), η οποία εφαρμόζεται έως την 1η Ιανουαρίου 2004.
(9) Δεδομένων των απαιτήσεων πιστοποίησης που ορίζονται στην παρούσα απόφαση, δεν απαιτούνται πλέον τα μέτρα προστασίας που προβλέπονται στην απόφαση 2003/489/ΕΚ και κατά συνέπεια η απόφαση 2003/489/ΕΚ πρέπει να καταργηθεί.
(10) Ωστόσο οι αυστραλιανές κτηνιατρικές αρχές ζήτησαν να τους χορηγηθεί παρέκκλιση για το νωπό κρέας πουλερικών, στρουθιονίδων, εκτρεφόμενων και άγριων φτερωτών θηραμάτων καθώς και για τα προϊόντα και τα παρασκευάσματα κρέατος πουλερικών που αποτελούνται ή που περιέχουν κρέας των ανωτέρω ειδών, τα οποία προέρχονται από πτηνά που σφαγιάστηκαν πριν από την 13η Μαΐου 2002, όπως προβλεπόταν στην απόφαση 2002/537/ΕΚ πριν από την έναρξη της επιδημίας.
(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Ι της απόφασης 94/984/ΕΚ αντικαθίσταται από το κείμενο του παραρτήματος Ι της παρούσας απόφασης.
Άρθρο 2
Το παράρτημα Ι της απόφασης 2000/609/ΕΚ αντικαθίσταται από το κείμενο του παραρτήματος ΙΙ της παρούσας απόφασης.
Άρθρο 3
Κατά παρέκκλιση των άρθρων 1 και 2, τα κράτη μέλη μπορούν να επιτρέπουν ακόμα τις εισαγωγές νωπού κρέατος πουλερικών και εκτρεφόμενων στρουθιονίδων, χρησιμοποιώντας το υπόδειγμα Α των πιστοποιητικών, όπως προβλέπεται στις αποφάσεις 94/984/ΕΚ και 2000/609/ΕΚ έως την 31η Μαΐου 2004, εάν
- το κρέας προέρχεται από πτηνά που σφαγιάστηκαν πριν από την 13η Μαΐου 2002 και
- στα κτηνιατρικά πιστοποιητικά που συνοδεύουν τις αποστολές νωπού κρέατος πουλερικών και εκτρεφόμενων στρουθιονίδων περιλαμβάνονται οι ακόλουθες λέξεις ανάλογα με το είδος:
"Νωπό κρέας πουλερικών/Νωπό κρέας στουθιονίδων(16) σύμφωνα με το άρθρο 3 της απόφασης 2003/810/ΕΚ."
Άρθρο 4
Το παράρτημα Ι της απόφασης 2001/751/ΕΚ αντικαθίσταται από το παράρτημα ΙΙΙ της παρούσας απόφασης.
Άρθρο 5
Η απόφαση 2003/489/ΕΚ καταργείται.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 17 Νοεμβρίου 2003.

Labels: 3
17
18
6